Murtajat sotilaille ja tunneli Viroon lopettaisi kuppaamisen, kirjoittaa Olli Ainola.

Presidentti Urho Kekkonen kastoi nimikkomurtajansa Urhon 40 vuotta sitten maaliskuussa 1975. IL-ARKISTO

Merenkulun ammattijärjestöt ovat kiristäneet murtajilla suomalaisia läpi historian. Pohjoisen pallonpuoliskon maista Suomen talous on kaikkein haavoittuvin jääpeitteestä.

Ruotsilla on Juutinrauman silta ja avovettä Pohjanmerellä. Norjan satamat Atlantilla eivät ole jäässä.

Venäjä panee lakkoilijat rautoihin. Yhdysvaltain murtajat kuuluvat rannikkovartiostolle.

Suomi on saari. Perämeren ahtojäiden vuoksi pohjoiset satamat olisivat talvet kiinni ilman vahvoja murtajia.

Ruotsin murtajia miehittivät sotilaat vuoteen 2000 saakka. Suomessa tätä samaa yritti Urho Kekkonen pääministerinä 60 vuotta sitten.

Merimiesunionin jatkuviin konflikteihin kyllästynyt Kekkosen hallitus päätti sotilaallistaa murtajat. Murtaja Voima siirrettiin laivastolle.

Unioni nitisti Kekkosen kylmäverisesti vuonna 1955. Unionin hallitus päätti " saattaa pääministerinkin järjestykseen " . Merimiehet kauppa-aluksilla eivät suostuneet seuraamaan Voimaa.

Kekkonen taipui ja palautti Voiman siviilialukseksi. Tuon jälkeen murtajien sotilaallistamista ei yksikään hallitus ole uskaltanut ehdottaa. Kekkosen peräytymisestä kärsimme vielä tänäänkin.

lll

Murtajat karkasivat valtion lapasesta lopullisesti 1990-luvulla ja 2000-luvun alussa. Tuolloin asialla olivat porvarilliset liikenneministerit ideologiset silmälaput silmillään.

Valtion murtajalaitoksen johto keksi, että laitos voisi tehdä murtajilla rahaa, johon valtiovarainministeriö ei pääse käsiksi. Samalla pomot parantaisivat omia tienestejään.

Ajatus oli helppo myydä oikeistolaisille ministereille. Valtio saisi muka tuloja murtajista, jotka eivät murtokauden ulkopuolella enää seisoisi kuukausia laiturissa.

Veronmaksajien omistama liikelaitos tilasi kalliita monitoimimurtajia. Ne eivät ole hyviä murtajia eivätkä ne ole hyviä offshore-laivoja.

Ammattijärjestöt tukivat tätä kaappausta, koska seilorit saivat osansa tästä miljoonasateesta.

Todellisuudessa kukaan ei tiedä tuon liiketoiminnan kannattavuutta. Mahtaako valtionyhtiö Arctia Shippingin johtokaan tietää.

Pääoman eli murtaja-alukset ovat maksaneet veronmaksajat. Monitoimimurtajat kuluvat ennen aikojaan, koska ne ovat alttiina erittäin suolaisille merivesiroiskeille.

Perinteinen murtaja on halvempi. Perinteinen murtaja kestää kymmeniä vuosia pidempään, koska se purjehtii vähäsuolaisessa murtovedessä. Kesäisin sitä voi rauhassa kunnostaa ja huoltaa.

Nuorin monitoimimurtaja Botnica piti äkkiä myydä pois. Merimiesten kielellä puhkiruostuneesta purkista Suomi onneksi sai kokemattomilta virolaisilta ylihinnan.

Monitoimimurtajan ulosrahtauksen kannattavuus selviää siis vasta sen jälkeen, kun murtaja myydään tai se romutetaan.

Ammattijärjestöt yrittävät nyt nyhtää valtiolta sitoumukset siitä, että liitot voivat jatkossakin kupata valtiota hölmössä murtajabisneksessä. Järjestöt vainuavat, että valtio saattaa tulevaisuudessa yksityistää murtajansa tai tehdä muita merimiesten kannalta ikäviä ratkaisuja.

lll

Suomi on päästänyt murtajalaivastonsa surkeaan kuntoon. Kaikki murtajat pitää vaihtaa.

Murtajien korvaaminen uusilla maksaa miljardin eli yhtä paljon kuin merivoimien uudet taistelualukset. Valtio ei ole varannut rahaa kumpaankaan.

Tilausputkessa on seitsemän murtajaa. Hallitus on linjannut, että näistä neljä on monitoimimurtajia ja kolme perinteistä.

Perinteiset murtajat pitäisi tilata suoraan rajavartiolaitokselle ja miehittää rajavartijoilla. Näin ne ehkä saataisiin ulosliputettua liitoilta, joiden kiristysnappuloita ne nyt ovat.

Toinen vaihtoehto on, että Suomi ja Ruotsi yhdistävät Pohjanlahden murtajat. Tämä olisi mainio lisä maiden puolustusyhteistyöhön.

Paras olisi, jos yhteinen murtajalaivasto palaisi Ruotsin vanhaan malliin eli sotilaille.

Kolmanneksi valtion pitää jatkaa Viron-tunnelin tutkimista. Lopulta vain maakuljetusreitti Eurooppaan turvaa kitkattoman ulkomaankaupan.

Juha Sipilä(kesk) voisi seuraavana pääministerinä korjata puolueen sankaripoliitikon Kekkosen mokan.